สังคมข่าวหุ้น
*ทดสอบแนวต้าน 1,500 จุด
28 ธ.ค. 2563

เกียรติก้อง ว่องไวยากร
*ทดสอบแนวต้าน 1,500 จุด
*ใกล้ปิดงบปี 2563 พรุ่งนี้แล้ว หลายคนหวังว่าจะมีวินโดว์เดรสซิ่งดันหุ้นไทยทะยานไปต่อ ขณะที่วานนี้ดัชนีหุ้นไทยไปทดสอบระดับ 1,500 จุด ก่อนโดนแรงเทขายทำกำไรออกมา ติดลบไป 33 จุด  จากการแพร่ระบาดของไวรัสโควิดยังคงกดดันตลาดหุ้นไทยต่อไปถึงต้นปีหน้า ขณะที่ปัจจัยบวกมาจากสหรัฐผ่านงบกระตุ้นเศรษฐกิจก้อนใหม่แล้ว ตลาดฯ เปิดมาสัปดาห์หน้าคงต้องมาลุ้นกันใหม่ หลังจากหยุดพักผ่อนส่งท้ายปีเก่าต้อนรับปีใหม่กันหลายวัน หลายคนมาตีตื้นช่วงปลายปี ดันพอร์ตกลับมาเป็นบวก แต่หลายคนก็ยังไม่ฟื้น ปีเก่าผ่านไปปีใหม่กำลังจะมาก็ขอให้แฟนคลับข่าวหุ้นธุรกิจประสบโชคดีในปี 2564 กันทุกคน
*DELTA หุ้นร้อนฉ่าแห่งปี 2563 ราคาพุ่งกระฉูดไม่เกรงใจใคร ล่าสุด “ภากร” ผู้จัดการตลาดฯ ออกมายืนยันว่าหุ้นตัวนี้ยังไม่พบความผิดปกติของการซื้อขาย ได้ตรวจสอบความเคลื่อนไหวของการซื้อขายหุ้น บมจ.เดลต้า อีเลคโทรนิคส์ (ประเทศไทย) อย่างต่อเนื่องทุกวัน หลังจากราคาปรับตัวขึ้นมาอย่างร้อนแรง แต่ยังไม่พบความผิดปกติ โดยการซื้อขายยังเป็นลักษณะที่กระจายตัว ไม่ได้มาจากกลุ่มใดกลุ่มหนึ่ง ด้านโบรกฯ เตือนระมัดระวังหากอยากเล่นกับไฟ เนื่องจากเกินราคาพื้นฐานไปมาก ๆ แล้ว
*ทีทีซีแอล (TTCL) ราศีจับ หลังบริษัทลงนามสัญญางานก่อสร้างโครงการใหม่ในประเทศส่งท้ายปี ซึ่งเป็นการก่อสร้างโรงไฟฟ้า ตามโครงการ TOP SPP Expansion Project ของบริษัท ท็อป เอสพีพี จำกัด ในอ.ศรีราชา จ.ชลบุรี มูลค่าประมาณ 3.3 พันล้านบาท โดยเป็นงานออกแบบวิศวกรรม, จัดซื้อเครื่องจักรวัสดุอุปกรณ์, ก่อสร้าง และทดสอบการเดินเครื่อง มีระยะเวลาดำเนินโครงการประมาณ 27 เดือน ราคาตอนนี้ถือว่าน่าลงทุนส่วนลดมีเยอะมาก ปีหน้ารองานใหญ่อีกเพียบ ไตรมาส 4/63 งบสวยแน่นอน
*บมจ.เซ็นทรัลพัฒนา (CPN) ไลฟ์สดงานส่งท้ายปีเก่าต้อนรับปีใหม่ ป้องกันการแพร่ระบาดไวรัสโควิด และเพื่อส่งพลังใจคนไทยให้ดังก้องโลก บน Times Square แห่งเอเชีย กับเคาต์ดาวน์แลนด์มาร์กระดับโลกของประเทศ เซ็นทรัลเวิลด์ เผยความหมายสุดลึกซึ้งของ A Symbol of Hope โชว์พลุสุดพิเศษ รับชมได้ผ่านไลฟ์สด ช่อง ONE 31 และ LINE TV 31 ธ.ค. เริ่ม 23.40 น.
*KTC รุกปล่อยกู้แฟรนไชส์สตรีตฟู้ด  วรพงศ วงษ์กะพันธ์ ผู้จัดการ-ธุรกิจสินเชื่อ “เคทีซี พี่เบิ้ม” บมจ.บัตรกรุงไทย ได้ร่วมกับบริษัท ชายสี่บะหมี่เกี๊ยว จำกัด ออกบูธนำเสนอสินเชื่อทะเบียนรถยนต์และสินเชื่อทะเบียนรถจักรยานยนต์ “เคทีซี พี่เบิ้ม” ในงาน “ชายสี่ เทรดแฟร์ 2020” เพื่อสนับสนุนคนไทยไม่ท้อทุกกลุ่มอาชีพ ที่ต้องการเงินลงทุนในการทำธุรกิจแฟรนไชส์สตรีตฟู้ดในเครือ “ชายสี่บะหมี่เกี๊ยว”
*บริษัท อินโดรามา เวนเจอร์ส จำกัด (มหาชน) หรือ IVL ผู้ผลิตเคมีภัณฑ์ชั้นนำระดับโลก รับโล่เกียรติคุณในฐานะบริษัทจดทะเบียนที่อยู่ในรายชื่อหุ้นยั่งยืนหรือ Thailand Sustainability Investment (THSI) ประจำปี 2563 ในกลุ่มอุตสาหกรรม จากตลาดหลักทรัพย์แห่งประเทศไทย ต่อเนื่องเป็นปีที่ 6 (ตั้งแต่ปี 2558-2563) โดยหุ้นยั่งยืนของไอวีแอลจัดอยู่ในกลุ่มบริษัทจดทะเบียนใน SET ที่มีมูลค่าหลักทรัพย์ตามราคาตลาดสูงกว่า 100,000 ล้านบาท ที่มีการดำเนินธุรกิจโดยคำนึงถึงสิ่งแวดล้อม สังคม และบรรษัทภิบาล (Environment, Social, Governance: ESG)
*สมพงษ์ กังสวิวัฒน์  ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) (CSS) มั่นใจศักยภาพการเติบโตของรายได้ และกำไรสุทธิในปี 2564 ของกลุ่มบริษัทฯ จะเติบโตอย่างโดดเด่น เนื่องจากทยอยรับรู้รายได้จากโครงการโรงไฟฟ้าพลังงานแสงอาทิตย์ที่เวียดนาม 100 เมกะวัตต์ และโรงไฟฟ้าพลังน้ำที่ลาว 5 เมกะวัตต์ ที่ดำเนินการจำหน่ายไฟฟ้าเชิงพาณิชย์ (COD) ไปแล้ว